**Vukovar nekad i danas**

 Vukovar je danas lijep grad. Njegova tragična povijest u Domovinskome ratu obilježena je velikim ljudskim gubicima i razaranjima. Posebno se ističe sudbina Vukovarske bolnice koja je te ratne 1991. postala simbol hrabrosti, čovječnosti i žrtve medicinskog osoblja i pacijenata.

 Vukovarska bolnica, smještena u središtu razrušenog grada, primala je ranjenike bez prestanka. Zbog toga se osjećam ponosno jer se vidi kakvo srce imaju Hrvati. U bolnicu su dolazili ranjenici, vojnici, trudnice, ljudi koji su izgubili svoje domove i svi oni kojima je bolnica bila jedina nada za preživljavanje. Vrata bolnice su ostala otvorena za sve. Srbi su također primljeni i liječeni. Osjećam duboko poštovanje prema liječnicima i medicinskim sestrama koji su, unatoč strašnim uvjetima, brinuli o svima i spašavali živote. Uvjeti u bolnici su bili gotovo nezamislivi. Liječnici su radili bez prestanka, imali su samo jedan madrac na kojem su se mogli odmoriti (ako bi pronašli vremena). U početku je na bolnicu padalo 70 granata, a kasnije i do tisuću dnevno. Kad zamislim kako je to bilo, osjećam veliku bol u srcu. Najveća tragedija nije se dogodila padom grada. Nakon pada Vukovara, ljudi iz bolnice bili su odvezeni na Ovčaru gdje su bili i ubijeni. Među njima je najmlađe dijete imalo samo šesnaest godina. Osjećam veliku tugu i nepravdu zbog toga. Zašto?

 I danas, više od trideset godina nakon rata, mnoge obitelji još uvijek traže svoje nestale. Srce mi se slama kad pomislim na obitelji koje i dalje čekaju vijesti, koje ne znaju sudbinu svijih najmilijih.

 Vukovar je vječna rana u sjećanju Hrvatske. Svaki put kad razmišljam o tom gradu, preplavljuje me osjećaj tuge. Vukovar živi u svakom od nas kao trajni podsjetnik na snagu ljudskog duha.

 Maša Foder, 8. a